SALUDSOD DAGITI AGTUTUBO
Importante Kadi no Ania a Kanta ti Piliek?
“No agrubrubbuatak, agdengdengngegak iti kanta. No addaak iti lugan, agdengngegak iti kanta. No addaak iti balay nga agrelrelaks, agdaldalus, wenno uray agbasbasa
—adda latta dengdenggek a kanta. Kanayon nga agdengdengngegak iti kanta.” —Carla.
Agpadakayo kadi ken Carla a mahilig iti musika? No wen, makatulong daytoy nga artikulo tapno matagiragsakmo dagiti pagimbaganna, malisiam dagiti posible a pagdaksanna, ken mapilim a naimbag ti musika a denggem.
Dagiti pagimbaganna
Dagiti posible a pagdaksanna
Ti kuna dagiti padam nga agtutubo
Dagiti pagimbaganna
Adda pagpadaan ti panagdengngeg iti musika ken ti pannangan. Agpada a pagimbagam no umiso a klase ti piliem ken no kalkalainganna laeng. Kitaem dagiti pagimbagan ti musika:
Pasayaatenna ti riknam.
“No madi ti aldawko, denggek laeng ti paboritok a kanta ket dagus a marelaksak.”
—Mark.
Ipalagipna ti napalabas.
“Kaaduanna nga adda kanta a mangipalagip kaniak iti maysa a naragsak a kapadasak, isu a maay-ayatanak kada mangngegko dayta.”
—Sheila.
Mapagkaykaysana dagiti tattao.
“Immatenderak iti maysa nga internasional a kombension dagiti Saksi ni Jehova ket idi kinanta ti amin ti maudi a kanta, nakaluaak. Agduduma ti lengguahemi, ngem pinagkaykaysanakami ti musika.”
—Tammy.
Makatulong tapno masursuro ken mapasayaatmo dagiti nasayaat nga ugali.
“Makatulong ti panagsursuro nga agtokar iti instrumento tapno maaddaanka iti disiplina ken masursurom ti aganus. Saan a dagus nga agbalinka a nalaing. Ti laeng pamay-an tapno agbalinka a nalaing ket babaen ti panagpraktis.”—Anna.
Ammom kadi? Ti Salmo a kapuskolan a libro iti Biblia ket addaan iti 150 a kanta.
Dagiti posible a pagdaksanna
Kas iti kontaminado a makan, mabalin a pagdaksam ti dadduma a musika. Kitaem no apay.
Adu a kanta ti direkta a maipapan iti seksual nga aramid dagiti lirikona.
“Kasla metten amin a sikat a kanta ket maipapan iti seks. Saandan a mabain a mangdakamat iti dayta.”—Hannah.
Kuna ti Biblia: “Ti pannakiabig [wenno, seksual nga immoralidad] ken tunggal kita ti kinarugit wenno kinaagum saan koma nga uray madakamat iti nagtetengngaanyo.” (Efeso 5:3) Isaludsodmo iti bagim, ‘Marigatanak kadi a mangsurot iti dayta a balakad gapu kadagiti kanta a dengdenggek?’
Adda dagiti musika a mabalin a manglemmes kenka iti liday.
“Kadagiti rabii a diak makaturog, adda dagiti kanta a dengdenggek a makagapu nga agpanunotak kadagiti bambanag a makapa-depress ken manglemmes kaniak iti liday. No agdengngegak iti naliday a musika, dagiti trahedia ti sumrek iti panunotko.”
—Tammy.
Kuna ti Biblia: “Ad-adda ngem iti isuamin a sabali pay a maaluadan, saluadam ta pusom.” (Proverbio 4:23) Isaludsodmo iti bagim, ‘Kanayon kadi a negatibo dagiti mapampanunotko gapu kadagiti musika a dengdenggek?’
Mabalin a pagpungtotennaka ti dadduma a musika.
“Diak dagus makita dagiti madi nga epektona kaniak dagiti kanta maipapan iti panagpungtot, nakaro a pannakasuron iti bagi, ken pananggura. Nadlawko a dakkel ti panagbaliw ti mood-ko kalpasan a dumngegak iti kasta a klase ti kanta. Uray dagiti kapamiliak, nadlawda dayta.”
—John.
Kuna ti Biblia: “Iwaksiyo amin dagita manipud kadakayo, pungtot, unget, kinadakes, nabassawang a sasao, ken naalas a sasao manipud iti ngiwatyo.” (Colosas 3:8) Isaludsodmo iti bagim, ‘Agbalbalinak kadi nga agresibo, wenno mabalin nga awan pay ketdin ti bibiangko iti rikna ti dadduma, gapu iti kanta a dengdenggek?’
Ti konklusion? Agbalin a napili. Dayta ti ikagkagumaan nga aramiden ti tin-edyer a ni Julie. “Kanayonko nga i-check dagiti kanta a dengdenggek ken i-delete-ko no kua ti aniaman a makitak a madi,” kunana. “Saan a kanayon a nalaka dayta, ngem ammok a dayta ti husto a banag nga aramiden.”
Kasta met laeng ti ikarkarigatan nga aramiden ti agtutubo a ni Tara. Kunana: “No dadduma, adda mangngegko a kanta iti radio a nagpintas ti tonona, ngem no mangngegkon ti lyrics-na, makitak a masapul nga iyakarko ti estasion. Ti panangaramidko iti dayta ket kas iti bigla a panangisardengko iti pannangan iti nagimas a tinapay kalpasan a nakittabakon! Ngem no kayak a liklikan ti maysa a kanta maipapan iti seks, dakdakkelto ti posibilidadna a kayak a liklikan ti makiseks sakbay ti kasar. Diak kayat a tagtagilag-anen ti mabalin nga epektona kaniak ti musika a dengdenggek.”
Ammuem ti Ad-adu Pay
AGTALINAEDKA ITI AYAT TI DIOS
No Kasano ti Agpili iti Nasayaat a Paglinglingayan
Adda tallo a saludsod a makatulong kenka nga agpili a nainsiriban.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn zho_Hans ilo_Latn ilo_Latn yue_Hant ilo_Latn ilo_Latn hau_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn hau_Latn ilo_Latn ilo_Latn ilo_Latn zho_Hans ilo_Latn ilo_Latn ilo_Latn ilo_Latn ilo_Latn ilo_Latn ilo_Latn